এবার কিছু ঘটনা শেয়ার করছি। ঘটনাগুলো আমার এবং আমার মত ভুক্তভোগী অনেকের। আমার বাবার এক কলিগ ছিলেন। তিনি তখন নতুন এসে জয়েন করেছেন। আমি তখনো স্কুলে ভর্তি হই নি। অফিস আর অফিসের কোয়ার্টারগুলো একই জায়গায় হওয়ার কারণে আমি প্রায় বাবার অফিসে খেলতে যেতাম। আমার বাবার পাশের ডেস্কে এক ভদ্রলোক বসতেন। তিনি একদিন ’আসো মামনি’ বলে আদর করার বাহানায় কোলে বসিয়ে অশোভন আচরণ করতে লাগলেন। এতোটা নিখুঁত ভঙ্গিতে তিনি অশোভন আচরণ করলেন যে পাশে বসে আমার বাবা পর্যন্ত ধারণাও করতে পারলেন না পাশের চেয়ারে তার একমাত্র মেয়ে কি ভয়াবহ আর বিকৃত অভিজ্ঞতার শিকার হচ্ছে। একই ধরনের ঘটনার শিকার হতে হলো খুব ঘনিষ্ঠ দু’জন প্রতিবেশীর কাছ থেকেও যারা কিনা ছিলেন আত্মীয়দের চাইতেও ঘনিষ্ট। যাদের ছেলেমেয়েরা ছিল আমার ঘনিষ্ঠ খেলার সাথী। যৌন হয়রানির এই কথাগুলো বড় হওয়া পর্যন্ত আমি পরিবার, খেলার সাথী বা সহপাঠী কারো সাথে শেয়ার করতে পারি নি। বড় হওয়ার পর যখন বুঝতে শিখলাম, তখন মনে হলো এই সত্যিগুলো প্রকাশ করা দরকার।